钦定古今图书集成/理学汇编/文学典/第197卷 > 《联句诗序》前人
## 钦定古今图书集成/理学汇编/文学典/第197卷 > 《联句诗序》前人

河东柳茂直，与余有潘、杨之睦，且道义相得也。余兄
弟志守拙默，不交当世。晨昏之外，靖专一室，顾我者
唯茂直而已，以为切磋。盖常事讨论，有宴息，导志气。
“陡然起愤，议世事，余欲无言。其或晴天旷景，浩荡多
思，永夜高月，耿耿不寐；或风露初晓，恍若有得；或烟
雨如晦，缅怀所思。不然，何以节宣惨舒，畅达情性？”其
有《易》于诗乎？乃因翰墨之馀，琴酒之暇，属物命篇，联
珠迭唱，审韵谐律，同声相应，研情比象，造境皆会。亦
犹众壑合注，浸为大川；群山出云，混成一气。朗宣五
色，微阐六义，虽小道必有可观，其在兹矣。茂直命余
序述，存以编简，俾后之观者知吾党所立之滥觞。